## A magasban elhelyezett kakasok jelképekként is jelen vannak.

* A „fölszállott a vörös kakas a tetőre” kifejezés a magyar népnyelvben azt jelentette, hogy tűzvész tört ki.
* A keleti népeknél legfontosabb tulajdonsága, hogy kukorékolásával képes elűzni a sötétséget.
* A kínai kultúrában a férfit jelképezi, de a szerencsével és a jókívánságokkal is összefonódik.
* A buddhizmusban a végzet szimbóluma.
* A görög-római antik kultúrában a kakas a fényt, a gyógyerőt jelképezi. A rómaiaknál a harciasság állata lett, a kakasviadal ötlete is ekkor született.
* Az európai néphitben a kukorékolásnak szellemriasztó hatást is tulajdonítottak.
* A kereszténységben a fényt, az újjászületést, de egyúttal az ítéletre való visszatérést is szimbolizálta. A hívők szemében a kakas igehirdető is, aki az új hit felvirradását is jelzi.
* A reformáció megjelenésekor a **kálvinisták** kiemelt szimbólumává vált a kakas, és ettől kezdve a református templomok tetejére a kereszt helyére kakast állítottak. Ennek pontos magyarázatát nem tudjuk, csak valószínűsíteni lehet, hogy ez Jézus történetének egy mozzanatára is utalhat: „Bizony, bizony mondom neked: mire megszólal a kakas, háromszor tagadsz meg engem” – mondta a Biblia szerint Jézus Péternek, az Utolsó vacsora alkalmával. Más magyarázatok szerint a katolikusok egykor, a templomfoglalásokkor a körmeneti kereszttel verekedtek, ezért a protestánsok elvetik ennek a szimbólumnak a kiemelt használatát. A legvalószínűbb azonban az, hogy az ellenreformáció idején mindennél fontosabbá vált a politikai jellegű elkülönülés, és ezt segítették a templomi szimbólumok is.

Forrás: <http://www.mimicsoda.hu/print.php?id=1342>